Ego Manasses, Dei gratia Lingonensis episcopus, omnibus notum facio Willermum, dominum de Liesinis, per manum meam dedisse in eleemosynam, Deo et Beatæ-Mariæ de Caritate ad Liesinas, totam terram quam habebat et continetur a communi strata quæ tendit apud Rubeum-Montem usque ad semitam quæ tendit Passiacum, a ponte ad vineas Passiaci. Adjecit etiam eidem eleemosynæ campum in quo domus ipsa cum appenditiis suis sedet, cum omni jure, jurisdictione, dominio et districtu; in his nihil sibi reservans præter divinam retributionem, et justitiam in casu criminali tantum. Hanc autem eleemosynam laudavit uxor ejus; laudavit eleemosynam Theobaldus de Barro, frater meus, de cujus casamento erat præfata terra. Testes sunt hujus rei: Stephanus, archidiaconus; Walterus, decanus Montis-Barri; Philippus, notarius meus. Actum, anno incarnati Verbi Dei Mº Cº LXXXº IVº.